《万里行》
元代·陈泰

恨身不及生北方，出门万里无赢粮。饥鹰志岂在狐兔，日暮啄雪犹徬徨。

早年结束耻游侠，绝处季孟并李阳。摴蒱又不学刘毅，百万一掷生辉光。

纵鳞暂脱骑鲸势，弱羽徒干荐鹗章。门下虽通齐相国，马前难拜北平王。

归来把镜但搔首，科斗虫鱼负君久。金章一笑雷电奔，我岂终身合钳口。

锦嫣鸭绿芙蓉秋，𦨻船卷月秦姬楼。蛾眉为我歌，世事何必愁。

东边日出西边没，南北生人俱白头。

作者简介：元长沙茶陵人，字志同，号所安。仁宗延祐初举于乡，以《天马赋》得荐，官龙泉主簿。生平以吟咏自怡，出语清婉有致。有《所安遗集》。